text: Elektronik sladrer om håndvask
  22 december 2010 kl. 10.34
  Sygeplejerskerne og lægerne på Vejle Sygehus får en elektronisk sladrehank for at minde dem om at vaske hænder.
  Hver tiende patient på et sygehus får nemlig en infektion, mens de er indlagt - blandt andet på grund af dårlig håndhygiejne. Men det skal den nye teknologi nu råde bod på, skriver P4 Trekanten.
  
  Armbånd bipper
  Som et forsøg skal de ansatte bære et lille armbånd med en indbygget sensor. Den registrerer om den ansatte har vasket hænder eller sprittet dem af. 
  Armbåndet bipper, hvis håndhygiejnen bliver sprunget over. 
  Samtidig registrerer armbåndet al hudkontakt mellem patient og personale, fortæller Jens Kjølseth Møller fra sygehusets Klinisk Mikrobiologiske Afdeling. 
  - Vi ved ikke hvordan og hvornår smitten spredes. Men det kan teknologien give os mulighed for at finde ud af, siger han til P4 Trekanten.
  